par to, kā dalībvalstīs attīstās vienota nākamās dienas un tekošās dienas tirgus sasaistīšana, un par to, kā attīstās konkurence starp NETO, saskaņā ar Komisijas Regulas (ES) 2015/1222 5. panta 3. punktu

Lai īstenotu vienotu nākamās dienas un tekošās dienas tirgus sasaistīšanu, pārvades sistēmu operatoriem (PSO) aprēķini par pieejamo pārrobežu jaudu jāveic koordinēti. Lai to izdarītu, PSO jāizveido kopējs tīkla modelis, kurā par katru stundu iekļautas aplēses par ražošanas, slodzes un tīkla statusu. Pieejamā jauda parasti būtu jāaprēķina, izmantojot t. s. plūsmbalstīto aprēķina metodiku, proti, metodiku, kurā ņemts vērā fakts, ka elektroenerģija var plūst pa dažādiem ceļiem, un ar kuru optimizē pieejamo jaudu savstarpēji ļoti atkarīgos tīklos. Pieejamā pārrobežu jauda ir viens no galvenajiem ievades datiem turpmākajā aprēķinu procesā. Šajā procesā tiek apkopoti visi Savienības solījumi un piedāvājumi, un tos savieto elektroenerģijas biržas, ekonomiski optimālā veidā ņemot vērā pieejamo pārrobežu jaudu. Vienota nākamās dienas un tekošās dienas tirgus sasaistīšana nodrošina, ka elektroenerģija parasti plūst no zemas cenas zonām uz augstas cenas zonām.

par to, kā dalībvalstīs attīstās vienota nākamās dienas un tekošās dienas tirgus sasaistīšana, un par to, kā attīstās konkurence starp NETO, saskaņā ar Komisijas Regulas (ES) 2015/1222 5. panta 3. punktu

III.Analīzes kopsavilkums

Runājot par vienotu nākamās dienas tirgus sasaistīšanu, jānorāda, ka par pamatu Eiropas mēroga vienotās nākamās dienas tirgus sasaistīšanai izmantots t. s. reģionu cenu sasaistīšanas (PCR) risinājums, kas tika izstrādāts reģionālā projektā pirms CACM spēkā stāšanās. Lai gan šo risinājumu pašreiz piemēro lielākajā daļā dalībvalstu, sakarā ar to, ka pēdējos gados augusi operacionālā sarežģītība, sistēma regulāri bija jākoriģē, un joprojām ir vajadzīgas jaunas korekcijas, lai risinājums pilnībā izpildītu CACM prasības.

Runājot par vienotas tekošās dienas tirgus sasaistīšanas izveidi, jānorāda, ka par pamatu CACM paredzētajai Eiropas mēroga vienotās tekošās dienas tirgus sasaistīšanai izmantots pārrobežu tekošās dienas projekts (XBID). Izstrādes posmā XBID projektā nepiedalījās visi PSO un NETO, taču tie tika iesaistīti projekta izstrādē un tam pievienojās, lai nodrošinātu atbilstību CACM un TSO plānam. Šāda pievienošanās stājās spēkā 2018. gada 12. jūnijā ar XBID uzsākšanu, un pirmajā kārtā ir aptvertas 14 Eiropas valstis. XBID projekts ļaus pakāpeniski veikt vienotu nepārtrauktu tekošās dienas tirdzniecību visā Eiropas Savienībā.

Kas attiecas uz konkurences attīstību starp NETO, līdz šim lielākā daļa dalībvalstu, kam CACM ir saistošs, ir nolēmušas piemērot konkurenciālu NETO modeli, t. i., CACM norādīto standarta modeli NETO iecelšanai. Kopš CACM stāšanās spēkā ir audzis to elektroenerģijas biržu skaits, kuras vēlas aktīvi darboties citās dalībvalstīs. Tomēr, kad tiks ieviesta vienotā nākamās dienas un tekošās dienas tirgus sasaistīšana, konkurence joprojām būs ierobežota, jo vairākās valstīs pastāv likumīgi monopoli.

Kas attiecas uz tirgu sasaistīšanas projektu pārvaldības struktūru, esošajiem risinājumiem (PCR un XBID) bija specifiska pārvaldības struktūra, jo tie tika uzsākti brīvprātīgos agrīnas īstenošanas projektos, kurus kopīgi vadīja PSO un elektroenerģijas biržu grupa. CACM regula nosaka šādas sadarbības vispārīgo satvaru un paredz dažus principus, ar ko novērš diskrimināciju, taču sīkāka sadarbības kārtības izstrāde ir atstāta NETO ziņā, kas to izstrādā sadarbībā ar PSO. Tajā pašā laikā ar CACM NETO ir uzticēti konkrēti pienākumi izstrādāt un īstenot TSO funkcijas vienotai nākamās dienas un tekošās dienas tirgus sasaistīšanai. TSO funkcija nav daļa no NETO konkurenciālajām darbībām, tā ir veidota kā regulēta funkcija, kas visiem NETO Eiropas Savienībā nodrošina uzdevumu efektīvu savietošanu tirdzniecības zonās un starp tām, izmantojot starpzonu jaudas netiešu piešķiršanu. Lai TSO funkcija pildītu tai uzticēto, NETO un/vai PSO ir jāizstrādā un jāievieš vairākas sarežģītas tehniskās metodikas un noteikumi, kuri jāapstiprina VRI Eiropas, reģionālā vai valsts līmenī.

Vienota nākamās dienas un tekošās dienas tirgus sasaistīšanas īstenošana vairāku iemeslu dēļ līdz šim ir aizkavējusies; šie iemesli ir saistīti ar pārvaldību, piemēram augošo iesaistīto pušu skaitu, vajadzību pēc jaunas izmaksu dalīšanas un atgūšanas kārtības, kas atbilstu CACM, un citām pārvaldības problēmām, piemēram, vajadzību noteikt pienācīgus lēmumu pieņemšanas noteikumus. Var rasties arī citas grūtības, kas saistītas ar algoritma darbības efektivitāti, kurās vainojams tādu NETO skaita pieaugums, kas ir kompetenti veikt šos pienākumus, un jaunās funkcijas, kas vajadzīgas, lai nākotnē varētu nodrošināt atbilstību CACM. VRI jānodrošina, ka NETO vai trešā persona, kam uzticēts šis pienākums, spēj pildīt TSO funkciju saskaņā ar tiesisko regulējumu.

Grūtības īstenot TSO plānu rodas arī tāpēc, ka saskaņā ar CACM par vienotas nākamās dienas un vienotas tekošās dienas tirgus sasaistīšanas risinājumu izstrādi galvenokārt atbildīgi NETO, savukārt par starpzonu jaudas aprēķināšanu un piešķiršanu galvenokārt atbildīgi PSO. Sadarbība starp NETO un PSO kļūtu raitāka, ja tiktu skaidri noteikti pienākumi, atbildība un izmaksu dalīšanas/atgūšanas kārtība. Pašlaik konkrētā kārtība ir atkarīga no PSO/NETO priekšlikumiem un apstiprinājumiem, ko sniedz Eiropas, reģionālā vai dažreiz valstu līmenī. Līdz šim gūtā pieredze liecina, ka kavējumus un būtiskas domstarpības starp relevantajām personām vairākkārt izraisījušas juridiskās neskaidrības par tādiem jautājumiem kā izmaksu dalīšana vai izmaksu atgūšana, kā arī saskaņotības trūkums pārvaldības jautājumos.

Turklāt sarežģīta izrādījusies dažādo tirgus sasaistīšanai vajadzīgo metodiku īstenošana. Lemjot par minētajiem jautājumiem, ir svarīgi nodrošināt, ka netiek diskriminēts neviens NETO un ka pašreizējie risinājumi atbilst CACM prasībām (vai arī tie jāpilnveido, lai atbilstība tiktu nodrošināta).

IV.Sākotnējie secinājumi

Pašlaik Komisijai nav lielas pieredzes NETO konkurences jomā sakarā ar to, ka kavējas visu to regulatīvo un tehnisko pasākumu īstenošana, kas vajadzīgi, lai vienotajā nākamās dienas un vienotajā tekošās dienas tirgus sasaistīšanā starp NETO rastos konkurence. Ņemot vērā līdzšinējo pieredzi, jo īpaši nākamās dienas tirgus sasaistīšanā, secināms, ka izvēlēto konkurences modeli bez būtiskiem šķēršļiem varētu īstenot lielākajā daļā Savienības dalībvalstu. Tādējādi nav acīmredzamu iemeslu šajā posmā liegt konkurenci un mainīt CACM izvēlēto pieeju.

Tajā pašā laikā, ņemot vērā to, ka šā ziņojuma publicēšanas laikā īstenošana vēl turpinās, kā arī to, ka dalībvalstīs, kur nav monopola, NETO vēl nav sākuši konkurēt vai arī vēl pilnībā nav jūtams konkurences efekts, Komisija šajā posmā neizdarīs izšķirošus secinājumus par to, vai ir pamats atcelt iespēju, kas dalībvalstīm ļauj noteikt likumīgu monopolu. Iespēja piemērot monopola modeli un atteikties no tirdzniecības pakalpojumiem, ko sniedz citā dalībvalstī iecelts NETO, joprojām tiek uzskatīta par atkāpi no standarta konkurences modeļa. Tomēr CACM paredzētā atkāpe NETO monopoldarbībai nekādā veidā neietekmē un neierobežo Līgumā par Eiropas Savienības darbību (Līgums) noteikto konkurences noteikumu piemērošanu. Proti, Līguma konkurences noteikumi plaši piemērojami NETO darbībai tirgū, tostarp šķērssubsidēšanas riskiem, un visiem dalībvalstu pasākumiem, ar ko NETO tiek piešķirtas ekskluzīvas tiesības. Tāpēc, lai nodrošinātu nediskriminēšanu un vienlīdzīgus konkurences apstākļus starp konkurenciāliem un monopolistiskiem NETO, Komisija saskaņā ar Līguma un CACM noteikumiem turpinās uzraudzīt nākamās dienas un tekošās dienas tirgus sasaistīšanas progresu, kā arī NETO savstarpējās konkurences ietekmi Eiropas Savienībā.

Kas attiecas uz vienotās nākamās dienas un vienotās tekošās dienas tirgus sasaistīšanas pārvaldību, gūtā progresa priekšanalīze rāda, ka ir skaidrāk jādefinē NETO un PSO lomas un atbildība tirgus sasaistīšanas risinājumu izstrādē un piemērošanā. CACM paredz, ka galvenā atbildība par šiem pienākumiem jāuzņemas NETO, taču būtu vairāk jāiesaista PSO un tiem būtu jādod lielākas lemšanas tiesības par jaudas aprēķināšanas un piešķiršanas tehniskajām prasībām. Turklāt pieredze liecina, ka TSO funkcijai ir centrāla loma mērķmodeļa ieviešanas pabeigšanā un NETO savstarpējās konkurences uzlabošanā. Tāpēc Komisija uzskata, ka ir jāturpina diskusijas par apzinātajām grūtībām un ir jāizvērtē dažādi varianti, kā varētu uzlabot TSO funkcijas pārvaldību.

Komisija joprojām ir stingri apņēmusies turpināt vienotu nākamās dienas un vienotu tekošās dienas tirgus sasaistīšanu, lai Eiropas iedzīvotāji gūtu vēl lielāku labumu no tirgus integrācijas. Pārrobežu tirdzniecības potenciāla realizācijai vislabākais risinājums joprojām ir CACM pilnīga un savlaicīga īstenošana.